钦定古今图书集成/明伦汇编/氏族典/第147卷 > 孙固
## 钦定古今图书集成/明伦汇编/氏族典/第147卷 > 孙固

按《宋史孙固传》：“固字和父，郑州管城人。幼有立志，擢
进士第，调磁州司户参军。从平贝州，转霍邑令，迁秘
书丞，为审刑详议官。宰相韩琦知其贤，引为编修中
书诸房文字。治平中，神宗为颍王，以固侍讲。及为皇
太子，又为侍读。至即位，擢工部郎中、天章阁待制，知
通进银台司。种谔取绥州，固知神宗志欲经略西夏，
先事以戒。”大臣恶其说，出知澶州。还知审刑院，复领
银台封驳兼侍读，判少府监，复领银台司，加龙图阁
直学士、知真定府。熙宁末，以枢密直学士知开封府。
元丰初，同知枢密院事，改大中大夫、枢密副使，进知
院事。以疾避位，拜观文殿学士、知河阳，寻提举嵩山
崇禧宫。哲宗即位，以正议大夫知河南府，徙郑州。元
祐二年，召除侍读，提举中太一宫，遂拜门下侍郎。固
数乞骸骨，太皇太后曰：“卿勉留辅导，或体中未安，取
文书于家，治之可也。”固感激，强起视事，复知枢密院
事，累官右光禄大夫。五年，卒，年七十五，谥曰温靖。绍
圣时，夺遗泽。元符二年，夺所赠官，列元祐党籍。政和
中，徽宗以固尝为神宗宫僚，特出籍，悉还所夺。